钦定古今图书集成/明伦汇编/氏族典/第308卷 > 《凌迪知万姓统谱》 > 强练
## 钦定古今图书集成/明伦汇编/氏族典/第308卷 > 《凌迪知万姓统谱》 > 强练

按《北史强练传》：“练不知何许人也，亦不知其名字。先
是李顺兴语默不恒，好言未然之事，当时号为李练，
世人以强类之，故亦呼为强练焉。容貌长壮，有异于
人，神情𢠳恍，莫之能测，所言略不可解，事过后往往
有验。建德中，每夜上街衢边树，大哭释迦牟尼佛，如
此者累月。俄而废佛道二教。大象末，又以一无底囊”
历长安市肆告乞，市人争以米麦遗之，强练受之，随
即漏之于地。人或问之，强练曰：“但欲使诸人见盛空
耳。”至隋开皇初，果移都于龙首山，城遂空废。后莫知
其所终。